Virallinen lehti nro C 289 , 11/10/1999 s. 0110



KIRJALLINEN KYSYMYS P-3995/98 esittäjä(t): Hiltrud Breyer (V) neuvostolle (4. tammikuuta 1999) Aihe: Etninen pommi Viimeisimpien tietojen mukaan Etelä-Afrikassa ja Israelissa on mahdollisesti kehitteillä biologisia aseita, jotka pystyvät valitsemaan kohteensa etnisen alkuperän tai rodun perusteella. Voiko neuvosto ilmoittaa, aikooko se ryhtyä viipymättä kansainvälisiin toimiin vuonna 1972 tehdyn biologisia aseita koskevan sopimuksen tarkistamiseksi ja tiukentamiseksi, koska on vaarana, että tällaiset aseet voivat nyt hyötyä geenimanipulaatiosta? Vastaus (29. maaliskuuta 1999) Neuvosto ei ole toistaiseksi saanut arvoisan parlamentin jäsenen mainitsemia tietoja eikä ole näin ollen käsitellyt asiaa. Arvoisa parlamentin jäsen lienee kuitenkin tietoinen siitä, että Euroopan unioni on ollut Geneven neuvottelujen liikkeellepanevana voimana siitä lähtien, kun biologisia ja toksiiniaseita koskevan yleissopimuksen (BTWC) osapuolina olevien valtioiden erityiskokouksessa syyskuussa 1994 perustettiin tilapäinen työryhmä, jonka tehtävänä on johtaa BTWC:n vahvistamiseen tähtääviä neuvotteluja ja luoda tälle oikeudellisesti sitova ja tehokas valvontajärjestelmä. Neuvosto määritteli BTWC:n neljännen seurantakokouksen valmisteluista 25. kesäkuuta 1996 määritellyn yhteisen kannan pohjalta 4. maaliskuuta 1998 yhteisen kannan oikeudellisesti sitovan pöytäkirjan laatimisesta BTWC:n noudattamisen vahvistamiseksi sekä tilapäisen työryhmän toimien tehostamisesta tätä tarkoitusta varten. Erityisesti jälkimmäisen tavoitteena oli edistää tilapäisen työryhmän käymien, edellä mainittua pöytäkirjaa koskevien neuvottelujen pikaista ja menestyksellistä päätökseen saattamista. Lisäksi neuvosto yksilöi muun muassa ne valvontatoimenpiteet, joiden katsottiin olevan ratkaisevan tärkeitä BTWC:n noudattamista vahvistavan tehokkaan välineen kannalta. Neuvoston yksilöimät seikat ovat saaneet voimakasta tukea tilapäisessä työryhmässä ja olleet pöytäkirjaehdotuksen kokonaisrakenteen perusta. Euroopan unioni on neuvottelujen kaikissa vaiheissa toistuvasti esittänyt eri asioita koskevia kannanottoja yhteisissä kannoissa asetettujen tavoitteiden puolesta ja osoittaakseen, miten tärkeää sen mielestä on saada neuvottelut päätökseen pikaisesti ja menestyksellisesti. Keski- ja Itä-Euroopan maat, assosioitunut maa Kypros ja Euroopan talousalueen jäseninä olevat EFTA-maat ovat tavallisesti yhtyneet kyseisiin kannanottoihin. Myös kolmansien maiden kanssa käytävässä poliittisessa vuoropuhelussa Euroopan unioni on aina korostanut tarvetta saada kiireellisesti aikaan BTWC:n kokonaisvaltainen ja oikeudellisesti sitova valvontajärjestelmä. Tällä hetkellä Genevessä käytävän neuvottelukierroksen edellä puheenjohtajavaltio antoi 22. joulukuuta 1998 Euroopan unionin puolesta julkilausuman, jossa korostettiin, että kaikki valmistelut on ehdottomasti saatava päätökseen siten, että pöytäkirja avataan allekirjoittamista varten ennen viidettä seurantakokousta, joka on määrä pitää jo vuonna 2001, ja että tilapäisessä työryhmässä käytävien, pöytäkirjaa koskevien neuvottelujen olisi oltava kansainvälisen yhteisön tärkeimpiä asioita vuonna 1999. Tämän vuoksi julkilausumassa toistettiin Euroopan unionin vakaa sitoumus tukea aktiivisesti tilapäisen työryhmän työskentelyä.